G’n dankie vir eerlike kelnerin | Netwerk24
Deur Jana Smit 07 Julie 2019 00:11
’n Egpaar wat ’n sak met R42 000 kontant daarin op hul tafel by die Wimpy vergeet het, het die hele sak vol gerolde geldnote teruggekry danksy ’n oplettende kelnerin – maar haar nie eens bedank nie.
Hulle het eerder gekla dat ’n R100 kwansuis weg was.
Die paar, wie se name nie bekend is nie, het Dinsdag 18 Junie saam met hul twee tienerdogters by die Wimpy in Dundee, KwaZulu-Natal, gaan eet.
Salma Xhala het hulle bedien.
Xhala het aan Rapport gesê sy het nie opgelet dat die gesin ’n sak by hulle het nie, en dit eers gesien nadat hulle omstreeks 19:30 daar weg is.
Xhala het ’n medekelnerin, Rita Mthombeni, nader geroep voordat sy die sak oopgemaak het. “Ek wou nie op my eie aan die sak raak nie,” sê sy.
Hulle oë het omtrent gerek, want in die sak was bondels vasgebinde note. Hulle het die bestuurder, Tanja Caldecott, gaan roep.
Toe die restaurant teen 20:00 sluit, het die paartjie nog nie teruggekom om die geld te kom haal nie. Die sak geld is in ’n kluis toegesluit.
Die volgende oggend is die polisie ontbied. Polisielede het saam met Wimpy-werknemers die geld getel voordat hulle dit na die polisiekantoor geneem het. Daar het die gesin die volgende oggend uit die bloute opgedaag om navraag te doen oor hul sak geld.
Kapt. Mbemba Sebenze, polisiewoordvoerder, sê die vrou het later gebel en beweer R100 was weg.
Xhala sê sy het “regtig sleg gevoel” dat die egpaar nie eens die moeite gedoen het om terug te kom Wimpy toe om hulle te bedank nie.
Meer oor: Kelnerin | Wimpy